
Grozījumi Komercķīlas likumā
Izdarīt Komercķīlas likumā (Latvijas Republikas Saeimas un Ministru Kabineta Ziņotājs, 1998, 24. nr.; 2000, 3. nr.; 2004, 2. nr.; 2005. 10. nr.; Latvijas Vēstnesis, 2009, 199. nr.; 2010, 205. nr.; 2013, 188., 232. nr.; 2014, 123. nr.; 2021, 12.A nr.) šādus grozījumus:
1. Papildināt 1. panta 3. punktu pēc vārdiem "pamatkapitāla daļas" ar vārdu "akcijas".
2. Izslēgt 3. panta otrajā daļā vārdu "akcijas".
3. Izslēgt 34. panta otrajā daļā vārdu "akcijas".
4. Papildināt pārejas noteikumus ar 8., 9. un 10. punktu šādā redakcijā:

"8. Ja līdz 2023. gada 30. jūnijam komercķīla reģistrēta komercķīlu reģistrā vai iesniegts pieteikums komercķīlas reģistrācijai un ir ieķīlāta visa komersanta vai citas juridiskās personas manta vai lietu kopība, kas ietver arī akcijas, tad akcijām netiek piemērota šā likuma 10. panta trešā daļa un tās uzskatāmas par ieķīlātām.

9. No 2023. gada 1. jūlija līdz 2024. gada 30. jūnijam šā likuma noteikumus par akcijas kā reģistrācijai pakļautas lietas ieķīlāšanu piemēro akciju sabiedrībai, kura atbilstoši Komerclikuma prasībām ir iesniegusi Uzņēmumu reģistram aktuālo akcionāru reģistru. 
 
10. Ja no 2023. gada 1. jūlija līdz 2024. gada 30. jūnijam ir iesniegts pieteikums komercķīlas reģistrācijai un ir ieķīlāta visa komersanta vai citas juridiskās personas manta vai lietu kopība, kas ietver arī akcijas tādā akciju sabiedrībā, kura atbilstoši Komerclikuma prasībām nav iesniegusi Uzņēmumu reģistram aktuālo akcionāru reģistru, tad akcijām netiek piemērota šā likuma 10. panta trešā daļa un tās uzskatāmas par ieķīlātām."
Likums stājas spēkā 2023. gada 1. jūlijā.

